NWR เพิ่มเป้ารายได้ปีนี้โต 10-15% อยู่ระหว่างศึกษาลงทุนโรงแรม-ตั้งโรงงานในพม่า
NWR เพิ่มเป้ารายได้ปีนี้โต 10-15% คาดกำไรปี 59 โตตามรายได้ที่คาดว่าจะโต 15% เผยอยู่ระหว่างศึกษาลงทุนโรงแรม-ตั้งโรงงานในพม่า
2 ธ.ค. 2558

นายปสันน สวัสดิ์บุรี รองกรรมการผู้จัดการอาวุโส แผนกธุรกิจใหม่และวางแผนกลยุทธ์ บริษัท เนาวรัตน์พัฒนาการ จำกัด (มหาชน) หรือ NWR เปิดเผยว่า บริษัทได้ปรับเพิ่มเป้าหมายรายได้เติบโต 10-15% จากเดิมที่คาด 0-5% หลังงวด 9 เดือนที่ผ่านมามีรายได้แล้ว 5,811.8 ล้านบาท จากงานในมือที่เข้ามามากขึ้น
ขณะที่ปีนี้คาดว่าจะทำกำไรสุทธิได้ แม้ในช่วง 9 เดือนแรกปีนี้จะมีผลขาดทุน 11.9 ล้านบาท เนื่องจากคาดว่าในไตรมาส 4/58 จะรับรู้รายได้จากอสังหาริมทรัพย์เข้ามาราว 400 ล้านบาท จากยอดขายรอโอนที่มีอยู่ปัจจุบัน 3,230 ล้านบาท แต่อย่างไรก็ตามบริษัทฯมีโอกาสที่จะตั้งสำรองหนี้สงสัยจะสูญในไตรมาส 4/58 ไว้จำนวน 30 ล้านบาท ใกล้เคียงกับไตรมาสก่อนหน้า เพื่อป้องกันความเสี่ยงจากการผิดนัดชำระหนี้ของลูกค้า
ขณะเดียวกันบริษัทคาดว่ากำไรสุทธิปี 59 จะดีกว่าปีนี้ ซึ่งเป็นการเติบโตตามรายได้ที่คาดว่าจะขยายตัวราว 15% และมีอัตรากำไรขั้นต้นไม่ต่ำกว่า 6-8% โดยปัจจุบันบริษัทฯมีงานในมือ (Backlog) อยู่ 13,570 ล้านบาท ซึ่งจะทยอยรับรู้รายได้ในปีนี้ 1,000-2,000 ล้านบาท และรับรุ้รายได้ในปีหน้าอีกราว 45-50% ส่วนที่เหลือก็จะรับรู่ในปีถัดไป ขณะที่ก็อยูระหว่างรอผลประมูลงาน มูลค่ารวม 30,000 ล้านบาท คาดหวังจะได้รับงาน 10-15% โดยส่วนใหญ่จะเป็นงานภาครัฐ เช่น งานท่าเรือ งานโรงไฟฟ้า งานถนน และงานเดินสายไฟฟ้าลงใต้ดิน เป็นต้น รวมถึงจะเข้าประมูลงานโรงไฟฟ้าในลาวเพิ่มเติมด้วย
สำหรับธุรกิจอสังหาริมทรัพย์ บริษัทเตรียมเปิดขายโครงการใหม่ บารานี การ์เด้นท์ มูลค่าโครงการ 770 ล้านบาท คาดจะเปิดพรีเซล ประมาณไตรมาส 1/59 และจะเริ่มโอนได้ในไตรมาส 2/59
ส่วนโครงการที่อยู่ระหว่างรอโอน ได้แก่ โครงการบารานีพาร์ค มูลค่า 900 ล้านบาท ขายไปแล้ว 20% คาดจะเริ่มโอนได้ในไตรมาส 2/59 ,โครงการเอสเพน คอนโด ลาซาล มูลค่า 780 ล้านบาท ขายไปแล้ว 47% คาดเริ่มโอนได้ในไตรมาส 3/60 ส่วนโครงการที่เปิดขายและโอนได้แล้ว คือ โครงการดิ อิสระ ลาดพร้าว มูลค่า 2,700 ล้านบาท ขายและโอนไปแล้ว 95% ,โครงการอิซซี่ คอนโด สุขสวัสดิ์ มูลค่า 1,900 ล้านบาท ขายไปแล้ว 73% โอนแล้ว 5% และโครงการวิลล่า บารานี มูลค่า 630 ล้านบาท ขายไปแล้ว 92% โอนแล้ว 89% คาดจะสามารถปิดโครงการได้ไม่เกินไตรมาส 1/59
สำหรับการลงทุน ขณะนี้อยู่ระหว่างศึกษาเข้าลงทุนในอสังหาริมทรัพย์ประเภทโรงแรม ในประเทศเมียนมาร์  ซึ่งคาดว่าจะสามารถสรุปรูปแบบการลงทุนได้ในปี 59 โดยมีโอกาสที่จะเข้าร่วมทุนกับพันธมิตร หรือลงทุนเอง ส่วนด้านแหล่งเงินทุน บริษัทฯได้ออกหุ้นกู้ไปในช่วงที่ผ่านมา ทำให้มั่นใจว่าจะมีสภาพคล่องเพียงพอ เพื่อรองรับการลงทุนในอนาคต รวมถึงก็อยู่ระหว่างศึกษาลงทุนโรงงานหล่อคอนกรีตในเมียนมาร์ด้วย คาดว่าจะสรุปได้ในปี 59 เช่นกัน เพื่อสนับสนุนงานก่อสร้างให้สามารถรับงานเข้ามาเพิ่มขึ้นได้